Võru folkloorifestival kutsub teid kogu perega osa saama ainulaadsest võimalusest näha ja kuulda üle 10 erineva riigi tantsijaid ja muusikuid.    Hubases Kandle aias, kaunil Tamula-äärsel promenaadil ja kesklinna pargis ootavad teid nii eksootiliste kui ka heade naabrite folkloorirühmade ja noorteansamblite kontserdid, võistumängimine lõõtspillidel, elamusterohked kirikukontserdid, võro keele, tantsu-, pilli- ja  ehte meistriklassid, kauplemised kunsti- ja käsitöölaadal, kulinaarium külalisrühmade kostitustega, laulud päikeseloojangule ning simmanid ja öökino.